ಪ್ರೀತಿಸಿದನಿಂದಲೇ ಸಮಾಜದಲ್ಲಿ ಅವಮಾನ – ಬೆಂಕಿ ಹಚ್ಚಿಕೊಂಡ ಯುವತಿ

– ಮನೆಗೆ ಬಂದು ಹಲ್ಲೆಗೈದು, ಅವಾಚ್ಯ ಪದಗಳಿಂದ ನಿಂದಿಸಿದ
– ಪ್ರಿಯಕರನ ಮನೆ ಮುಂದೆ ಬೆಂಕಿಗೆ ಹಚ್ಚಿಕೊಂಡ ಯುವತಿ
– ಶೇ.70ರಷ್ಟು ದೇಹ ಬೆಂಕಿಗಾಹುತಿ

ರಾಯ್ಪುರ: ಪ್ರೀತಿಸಿದವನಿಂದ ಸಮಾಜದಲ್ಲಿ ಅವಮಾನಿತಳಾದ ಯುವತಿ ಬೆಂಕಿ ಹಚ್ಚಿಕೊಂಡು ಆತ್ಮಹತ್ಯೆಗೆ ಯತ್ನಿಸಿರುವ ಘಟನೆ ರಾಯಗಢನಲ್ಲಿ ನಡೆದಿದೆ. ಆತ್ಮಹತ್ಯೆಗೆ ಯತ್ನಿಸಿರುವ ಯವತಿಯ ದೇಹದ ಶೇ.70 ರಷ್ಟು ಭಾಗ ಬೆಂಕಿಗೆ ಆಹುತಿಯಾಗಿದ್ದು ಗಂಭೀರ ಸ್ಥಿತಿಯಲ್ಲಿದ್ದಾಳೆ.

ಪುಷ್ಪಾ ಬೆಹ್ರಾ ಆತ್ಮಹತ್ಯಗೆ ಯತ್ನಿಸಿರುವ ಯುವತಿ. ತನ್ನ ಈ ನಿರ್ಧಾರಕ್ಕೆ ಪ್ರಿಯಕರ ಮೋಹನ್ ಪಟೇಲ್ ಕಾರಣ ಎಂದು ಪುಷ್ಪಾ ಆರೋಪಿಸಿದ್ದಾಳೆ. ಮೊದಲಿಗೆ ಲಾಕ್‍ಡೌನ್ ವೇಳೆ ಕೆಲಸ ಕಳೆದುಕೊಂಡು ಆರ್ಥಿಕ ಸಂಕಷ್ಟದಲ್ಲಿ ಇರೋದರಿಂದ ಪುಷ್ಪಾ ಆತ್ಮಹತ್ಯೆಗೆ ಯತ್ನಿಸಿದ್ದಾಳೆ ಎಂದು ಹೇಳಲಾಗಿತ್ತು. ಆದರೆ ಆತ್ಮಹತ್ಯೆಗೆ ಮುನ್ನ ಪುಷ್ಪಾ ಮಾಡಿದ್ದ ಸೆಲ್ಫಿ ವೀಡಿಯೋ ವೈರಲ್ ಬಳಿಕ ಮೋಹನ್ ಹೆಸರು ಬಹಿರಂಗವಾಗಿದೆ.

ಮೋಹನ್ ನೀಡಿದ್ದ ಸೀರೆ ಧರಿಸಿ ವೀಡಿಯೋ: ಆತ್ಮಹತ್ಯೆಗೆ ಮುನ್ನ ಪುಷ್ಪಾ, ಕೋಣೆಯಲ್ಲಿ ಪ್ರಿಯಕರ ಮೋಹನ್ ನೀಡಿದ ಸೀರೆ ಉಟ್ಟು ಆತ ಕಟ್ಟಿದ್ದ ತಾಳಿ ಹಾಕಿಕೊಂಡು ವೀಡಿಯೋ ಮಾಡಿದ್ದಾಳೆ. ವೀಡಿಯೋದಲ್ಲಿ ಮೋಹನ್ ತನಗೆ ಮಾಡಿದ ಅವಮಾನದ ಬಗ್ಗೆ ಪ್ರಷ್ಪಾ ಹೇಳಿಕೊಂಡಿದ್ದಾಳೆ.

ಅವಮಾನದಿಂದ ಬದುಕಲಾರೆ: ನಾನು ಪ್ರೀತಿಸುತ್ತಿದ್ದ ಯುವಕ ಮೋಹನ್ ಪಟೇಲ್ ಕೆಲ ಜನರೊಂದಿಗೆ ನನ್ನ ಮನೆಗೆ ಬಂದಿದ್ದನು. ಮನೆಯ ಸಾಮಾನುಗಳನ್ನ ಚೆಲ್ಲಾಪಿಲ್ಲಿಯಾಗಿಸಿ ಅವಾಚ್ಯ ಪದಗಳಿಂದ ನಿಂದಿಸಿ ಅವಮಾನಿಸಿದನು. ನಾನು ಎಷ್ಟೇ ಹೇಳಿದರೂ ನನ್ನ ಮಾತುಗಳನ್ನ ಮೋಹನ್ ಕೇಳಲಿಲ್ಲ. ನಾನು ಅವನನ್ನು ಪ್ರಾಣಕ್ಕಿಂತಲೂ ಹೆಚ್ಚಾಗಿ ಪ್ರೀತಿಸುತ್ತಿದ್ದರೂ ಆತ ನನ್ನೊಂದಿಗೆ ಅತ್ಯಂತ ಕೆಟ್ಟದಾಗಿ ನಡೆದುಕೊಂಡನು.

ಕೊನೆಗೆ ನನ್ನ ವೇಶ್ಯಾವಾಟಿಕೆ ಮಹಿಳೆ ಎಂದು ಹೇಳಿ ಅವಮಾನಿಸಿದನು. ಹತ್ತಾರು ಗೂಂಡಾಗಳು ಮನೆಯನ್ನ ಧ್ವಂಸಗೊಳಿಸಿದರು. ನಿಂದನೆ ಬಳಿಕ ಮೋಹನ್ ನನ್ನ ಮೇಲೆ ಹಲ್ಲೆ ನಡೆಸಿ ಹೋದನು. ಈಗ ತೊಟ್ಟಿರುವ ಸೀರೆ ಸಹ ಅವನೇ ನೀಡಿದ್ದು. ಕಷ್ಟ ನೋವುಗಳನ್ನ ಏನೇ ಇದ್ದರೂ ನಾನು ಬದುಕಬಲ್ಲೆ. ಆದರೆ ಅವಮಾನದಿಂದ ಜೀವನ ನಡೆಸಲಾರೆ. ಹಾಗಾಗಿ ಇಂದು ನಾನು ಸಾಯುತ್ತಿದ್ದೇನೆ. ಅವನ ಮನೆಯ ಮುಂದೇ ಹೋಗಿ ಬೆಂಕಿ ಹಚ್ಚಿಕೊಳ್ಳುತ್ತಿದ್ದೇನೆ. ನನ್ನ ಸಾವಿಗೆ ನ್ಯಾಯ ಕೊಡಿಸಿ ಎಂದು ಪುಷ್ಪಾ ಸೆಲ್ಫಿ ವೀಡಿಯೋದಲ್ಲಿ ಹೇಳಿಕೊಂಡಿದ್ದಾಳೆ.

ಕುಟುಂಬಸ್ಥರ ಹೇಳಿಕೆ: ಮೋಹನ್ ಪಟೇಲ್ ಮನೆಗೆ ಬಂದು ಪೀಠೋಪಕರಣ ಧ್ವಂಸಗೊಳಿಸಿರುವ ಬಗ್ಗೆ ಪುಷ್ಪಾ ನನ್ನ ಬಳಿ ಹೇಳಿಕೊಂಡಿದ್ದಳು. ಸದ್ಯ ಪುಷ್ಪಾಳಿಗೆ ಹೇಳಿಕೆ ಬದಲಾಯಿಸುವಂತೆ ಒತ್ತಡ ಹಾಕಲಾಗುತ್ತಿದೆ ಎಂದು ಪುಷ್ಪಾಳ ಭಾವ ಅರುಣ್ ಸಾಹೂ ಆರೋಪಿಸಿದ್ದಾರೆ.

ಪ್ರಕರಣ ಗಂಭೀರವಾಗಿದ್ದು, ತನಿಖೆ ನಡೆಸಲಾಗುತ್ತಿದೆ. ವೈರಲ್ ಆಗಿರುವ ವೀಡಿಯೋದಲ್ಲಿನ ಮಾಹಿತಿ ಕೆಲ ಹಾಕಲಾಗುತ್ತಿದೆ ಎಂದು ಪೊಲೀಸ್ ಅಧಿಕಾರಿ ಅಮಿತ್ ಶುಕ್ಲಾ ಹೇಳಿದ್ದಾರೆ.